BEC ทำนิวโลว์ตั้งแต่เข้าตลาด วิตกผลงานปี 61 วูบ หลัง Q4/60 ขาดทุนอ่วม!
BEC ทำนิวโลว์ตั้งแต่เข้าตลาด วิตกผลงานปี 61 วูบ หลัง Q4/60 ขาดทุนอ่วม! ล่าสุด ณ เวลา 10.45 น. อยู่ที่ 10.10 บาท ลบ 0.30 บาท หรือ 2.88% สูงสุดที่ 10.50 บาท ต่ำสุดที่ 9.85 บาท ด้วยมูลค่าซื้อขาย 98.87 ล้านบาท
27 ก.พ. 2561

ผู้สื่อข่าวรายงานว่า ราคาหุ้นบริษัท บีอีซี เวิลด์ จำกัด (มหาชน) หรือ BEC ล่าสุด ณ เวลา 10.45 น. อยู่ที่ 10.10 บาท ลบ 0.30 บาท หรือ 2.88% สูงสุดที่ 10.50 บาท ต่ำสุดที่ 9.85 บาท ด้วยมูลค่าซื้อขาย 98.87 ล้านบาท

ทั้งนี้ ราคาหุ้น BEC ปรับตัวลดลงทำจุดต่ำสุดตั้งแต่เข้าจดทะเบียนในตลาดหลักทรัพย์แห่งประเทศไทย ขณะที่ราคาหุ้นปรับตัวลดลงแรงติดต่อกัน นับตั้งแต่บริษัทฯประกาศผลประกอบการประจำปี 60 มีกำไร 61.01 ล้านบาท จากปีก่อนมีกำไร 1,218 ล้านบาท คิดเป็นการปรับตัวลดลงถึง 95%
โดยผลการดำเนินงานงวดดังกล่าวปรับตัวลดลงเนื่องจากบริษัทมีรายได้การขายเวลาโฆษณาของกลุ่ม BEC ในปี 2560 อยู่ที่ 9,890 ล้านบาท ลดลง 11.3% จากปี 2559 ที่ 11,151.2 ล้านบาท ตามเม็ดเงินโฆษราโดยรวมของตลาดที่มีการหดตัวซึ่งเป็นรายได้จากการจัดคอนเสิร์ตและแสดงโชว์ รายได้จากการขายสินค้าลดลง นอกจากนี้บริษัทยังมีค่าใช้จ่ายเพิ่มขึ้น
ด้านผลประกอบการงวด 9 เดือนของบริษัทมีกำไรสุทธิ 396.49 ล้านบาท จากช่วงเดียวกันเมื่อปีก่อนมีกำไร 1,288 ล้านบาท
สำหรับสาเหตุที่ส่งผลให้ราคาหุ้นปรับตัวลดลงแรง “ผู้สื่อข่าว” มองว่าเกิดจากผลประกอบการไตรมาส 4/60 ที่ขาดทุนหนักถึง 335.48 ล้านบาท ซึ่งเป็นผลจากรายได้โฆษณาที่ลดลง ดังนั้นจึงเกิดความกังวลว่าไตรมาส 1/61 ผลประกอบการอาจจะลดลงไปอีก หรือกรณีเลวร้ายอาจมีผลขาดทุนสุทธิ เนื่องจากเรตติ้งทีวีของช่อง 3 ยังคงลดลงจากการแข่งขันที่สูงขึ้น